b'\n_START_ARTICLE_\nSk\xc3\xa6rb\xc3\xa6kv\xc3\xa6rket\n_START_PARAGRAPH_\nSk\xc3\xa6rb\xc3\xa6kv\xc3\xa6rket er et dansk kombineret gaskraft- og oliekraftv\xc3\xa6rk ved Sk\xc3\xa6rb\xc3\xa6k i Sydjylland . Det har en installeret produktionskapacitet p\xc3\xa5 392 MW. V\xc3\xa6rket producerer elektricitet og fjernvarme. Operat\xc3\xb8ren, af v\xc3\xa6rket, er \xc3\x98rsted A/S.\n_START_SECTION_\nHistorie\n_START_PARAGRAPH_\nSk\xc3\xa6rb\xc3\xa6kv\xc3\xa6rket var i starten et interessentskab, der blev stiftet i 1945, af kommunerne Kolding, Fredericia, Horsens, Odder, samt nogle selskaber i oplandet, med det form\xc3\xa5l at levere energi til omr\xc3\xa5det. I 1951 indviede selskabet s\xc3\xa5 selve kraftv\xc3\xa6rket; Sk\xc3\xa6rb\xc3\xa6kv\xc3\xa6rket. _NEWLINE_Anl\xc3\xa6gget er sidenhen blevet ombygget og flere dele er nu nedlagt. I dag er det kun Blok 3, der er aktiv og br\xc3\xa6ndselstypen er hovedsagelig naturgas. Olie bruges kun til opstart og som reservebr\xc3\xa6ndsel. V\xc3\xa6rket producerer elektricitet til h\xc3\xb8jsp\xc3\xa6ndingsnettet og leverer fjernvarme til Trekantomr\xc3\xa5det. Sk\xc3\xa6rb\xc3\xa6kv\xc3\xa6rkets Blok 3 blev sat i drift i 1997 og leverede samme \xc3\xa5r en virkningsgrad p\xc3\xa5 49% ved ren elproduktion. Det var verdensrekord for naturgasfyrede anl\xc3\xa6g og anl\xc3\xa6gget er i dag et af verdens mest effektive kraftv\xc3\xa6rker, med en samlet udnyttelsesgrad p\xc3\xa5 93%. Akkumulatortanken til opbevaring af fjernvarmevandet, er 47,5 m h\xc3\xb8j og 28,5 m i diameter, og kan rumme ca. 25.000 m\xc2\xb3 vand, med en temperatur p\xc3\xa5 op til 120\xc2\xa0\xc2\xb0C._NEWLINE_V\xc3\xa6rket udledte 769.047.320 kg CO\xe2\x82\x82 i 2010 og udledningen var faldet til 521.906.000 kg i 2011.\n_START_SECTION_\nElektricitet og fjernvarmeproduktion\n_START_PARAGRAPH_\nDen grundl\xc3\xa6ggende proces, er at omdanne energien i naturgassen til fjernvarme og elektricitet._NEWLINE_Naturgassen kommer til v\xc3\xa6rket i en r\xc3\xb8rledning, direkte fra Nords\xc3\xb8en, med et tryk p\xc3\xa5 65-80 bar. Dette tryk udnyttes til at lave elektricitet og det sker med en elektrisk generator, der er tilkoblet en ekspansionsbeholder. Denne proces f\xc3\xa5r trykket til at falde og naturgassen ledes videre ind til kedlens 16 br\xc3\xa6ndere. Forbr\xc3\xa6ndingen skaber meget varmeenergi og det oms\xc3\xa6ttes til damp, der under h\xc3\xb8j tryk, ledes ind i dampturbinen. Dampen f\xc3\xa5r turbinens skovle til at rotere og den tilkoblede generator producerer selve elektriciteten. Hvis behovet for fjernvarme er st\xc3\xb8rre end behovet for elektricitet, kan dampen tages ud p\xc3\xa5 vej gennem turbinen og bruges til fjernvarmeproduktion i fjernvarmevekslerne og hvis behovet er omvendt, kan dampen tages ud og bruges til elproduktion, hvor dampen forlader turbinen efter lavtryksdelen. Dampen kondenseres i kodensatoren, hvor k\xc3\xb8levandet er vand hentet fra Kolding Fjord. _NEWLINE_Til disse processer bruges der \xc3\xa5rligt ca. 280-310 mio. Nm\xc2\xb3 naturgas og ved fuldlast bruges der ca. 76.800 Nm\xc2\xb3 i timen, hvilket svarer til 120 tons naturgas i timen.\n_START_SECTION_\nAndet info\n_START_PARAGRAPH_\nI Kolding Fjord lige ud for v\xc3\xa6rket, har det v\xc3\xa6ret et godt sted at fiske efter \xc3\xb8rreder, da de s\xc3\xb8gte ind mod det lune vand, der blev udledt fra v\xc3\xa6rket. Da det kun er temperet vand, der udledes i dag, er denne fordel nu forsvundet._NEWLINE_I 2005/2006 blev der f\xc3\xb8rste gang observeret en station\xc3\xa6r vandrefalk p\xc3\xa5 Sk\xc3\xa6rb\xc3\xa6kv\xc3\xa6rket, som havde fast overnatningsplads p\xc3\xa5 den \xc3\xb8stlige skorsten. V\xc3\xa6rket satte s\xc3\xa5, i samarbejde med Dansk Ornitologisk Forening en falkekasse op p\xc3\xa5 Blok 2. Falkekassen har v\xc3\xa6ret forladt og bosat flere gange, men s\xc3\xa5 sent som i 2012, er der dukket et falkepar op. _NEWLINE_Ved opf\xc3\xb8relsen af Sk\xc3\xa6rb\xc3\xa6kv\xc3\xa6rket blev der lukket flere lokale Elektristetsv\xc3\xa6rker, heriblandt Elektricitetsv\xc3\xa6rket, Sct. J\xc3\xb8rgens Gade i Kolding._NEWLINE_Poul Gernes har udsmykket dele af Sk\xc3\xa6rb\xc3\xa6kv\xc3\xa6rket.'